CELEX: 62019TN0630
Language: et
Date: 2019-09-20 00:00:00
Title: kohtuasi T-630/19: 20. septembril 2019 esitatud hagi – AH versus Eurofound

11.11.2019   
            
            
               ET
            
            
               Euroopa Liidu Teataja
            
            
               C 383/68
            
         
      20. septembril 2019 esitatud hagi – AH versus Eurofound
      (kohtuasi T-630/19)
      (2019/C 383/77)
      Kohtumenetluse keel: prantsuse
      
         Pooled
      
      
         Hageja: AH (esindaja: advokaat N. de Montigny)
      
         Kostja: Euroopa Elu- ja Töötingimuste Parandamise Sihtasutus
      
         Nõuded
      
      Hageja palub Üldkohtul:
      
                  —
               
               
                  tühistada 9. novembri 2018. aasta otsus, millega lõpetati haldusuurimine AI-2018/01, mida alustati pärast seda, kui hageja esitas kaebuse oma ülemuste peale;
               
            
                  —
               
               
                  mõista kostjalt välja hüvitis hagejale tekitatud mittevaralise kahju eest, mille suurus on hinnanguliselt 30 000 eurot;
               
            
                  —
               
               
                  mõista kohtukulud välja vastaspoolelt.
               
            
         Väited ja peamised argumendid
      
      Hagi põhjenduseks esitab hageja kaheksa väidet.
      
                  1.
               
               
                  Esimene väide, et rikutud on hea halduse põhimõtet, kuna haldusorgan oli kaebust menetledes ähvardav ja süüdistav ega tegutsenud ei sisuliselt ega vormiliselt nõuetekohaselt.
               
            
                  2.
               
               
                  Teine väide, et rikutud on teenistuslepingute sõlmimise pädevusega asutuse volitusi ette nägevaid tabeleid. Hageja väidab eelkõige, et tema kaebust menetles advokaadibüroo ehk selleks mittevolitatud asutus. Hageja hinnangul ei võimaldanud see pädevuse väliskonsultandile üleandmine tal teostada õigust esitada kaebus, mida menetletaks haldusotsuste tegemise ja vaidlustamise korra kohaselt, mistõttu on rikutud õiguskindluse ja läbipaistvuse põhimõtteid.
               
            
                  3.
               
               
                  Kolmas väide, et tema abitaotluse kohta ei tehtud otsust. Hageja rõhutab sellega seoses, et tema huve kahjustavas otsuses piirduti ahistamiskaebuse rahuldamata jätmise ja uurimise lõpetamisega.
               
            
                  4.
               
               
                  Neljas väide, et vaidlustatud otsus on põhjendamata.
               
            
                  5.
               
               
                  Viies väide, et haldusuurimise läbiviimisel ning hageja taotluse ja kaebuse läbivaatamisel esines nii uurijate kui ka institutsiooni puhul huvide konflikt ning sõltumatuse, erapooletuse ja objektiivsuse puudumine.
               
            
                  6.
               
               
                  Kuues väide, et rikutud on Euroopa Liidu ametnike personalieeskirjade artikleid 24 ja 12a, kuna kostja käitus alates kaebuse saamisest hageja suhtes vaenulikult, see aga ei sobi kokku haldusorganil lasuva hoolitsemis- ja abistamiskohustusega.
               
            
                  7.
               
               
                  Seitsmes väide, et rikutud on õigust olla tõhusalt ära kuulatud, kuna kostja ei andnud hagejale võimalust olla ära kuulatud, välja arvatud talle osaks saanud ahistamist puudutavate faktiliste asjaolude osas.
               
            
                  8.
               
               
                  Kaheksas väide, et kostja on teinud hageja esitatud kaebuse analüüsimisel ilmse hindamisvea.